Ole Sohn (SF), 2004-05-27:
I SF har vi den opfattelse, at problemerne ikke kan
Derfor er det vores opfattelse, at man skal bruge en effektiv kombineret international og national indsats.
Der kan siges meget skidt om regeringen, og det gør jeg også med glæde, men i den her sag vil jeg nu gerne sige, at ministeren skal have ros for at være utrolig aktiv på området og har været det siden sin tiltræden med at sikre, at man får taget alle de initiativer, der kan tages, og presse på i internationale fora, tage bilaterale møder som eksempelvis med den russiske minister og Østersølandene i det hele taget for at presse på for at fremme sikkerheden både omkring lodsning og andre beskyttelsesforanstaltninger, og det synes jeg skal anerkendes, og det vil SF gerne bidrage til.
Samtidig fremgik det jo også af ministerens besvarelse, at ud over den handlingsplan, der er lagt frem, er der også en lang række konkrete initiativer undervejs fra regeringen.
Socialdemokratiets ordfører fremsatte et forslag om, at vi fra udvalgets side tager udgangspunkt i det udspil til handlingsplan, som regeringen er kommet med, og i de konkrete initiativer, man vil sætte i gang, og at vi tager et møde om det i Erhvervsudvalget og på den baggrund laver en beretning, sådan at vi kan være med til at bakke op både om de initiativer, vi er enige med regeringen i, og enkelte huller eller ideer, hvis de skulle være der, hvor man kan tage fra Dansk Folkeparti eller andre, sådan at vi kan være med til at presse på og sige til regeringen, at her kan vi godt gøre lidt mere.
Så gør vi det på den måde, sådan at vi finder fælles fodslag i den her sag, som jo ikke burde kunne dele politisk, fordi vi har et fælles ansvar for at sikre sikkerheden i farvandene, men ikke mindst miljøet på kysterne for at undgå de katastrofer, der kan ske, hvis uheldet er ude.
Derfor synes jeg, at hvis vi laver en beretning, kan vi på den måde være med til både at presse regeringen dér, hvor det er nødvendigt, og samtidig bakke op, sådan at ministeren kan tale med ikke bare regeringens stemme, men for et samlet Folketing i de internationale fora, hvor det er nødvendigt.
Jeg vil også sige, at jeg synes, der i de initiativer, som ministeren har skitseret, også er en lang række nationale tiltag, som gør, at man med et AIS-system og lignende sammen med kystovervågningen kan foretage en langt bedre overvågning af skibe, også af de brodne kar, som sejler igennem uden lods, og at der kan gribes ind, forhåbentlig inden uheldet sker, hvis de kommer ud af kurs.
Al den nye teknik er jo noget, som giver os mulighed for at styrke sikkerhedsindsatsen.
Alt i alt synes jeg sådan set, at vi bevæger os i den rigtige retning, men det er ikke et udtryk for, at vi skal sige, at det her er tilstrækkeligt, og at det er nok.
Vi skal blive ved, indtil vi har sikkerhed for, at vi i de internationale stræder ved Danmark får lods om bord på skibene, netop fordi det er et så kystfølsomt område, og fordi olietransporterne til og fra Østersøen tager til i
intensitet.
Vi vil gerne anerkende og takke Dansk Folkeparti for at have rejst debatten igen og give tilsagn om, at vi gerne vil medvirke aktivt i Erhvervsudvalget for at lave en beretning med udgangspunkt i regeringens forslag til handlingsplan.